62024CJ0619
ROZSUDOK SÚDNEHO DVORA (piata komora)
z 5. februára 2026 (
*1
)
„Návrh na začatie prejudiciálneho konania – Spoločná zahraničná a bezpečnostná politika – Reštriktívne opatrenia s ohľadom na konanie Ruska, ktorým destabilizuje situáciu na Ukrajine – Nariadenie (EÚ) č. 833/2014 – Článok 3i ods. 1 a 3ad – Príloha XXI – Zákaz dovozu do Európskej únie tovaru, ktorý pre Ruskú federáciu generuje značné príjmy – Dovoz vozidla“
Vo veci C‑619/24,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Finanzgericht Düsseldorf (Finančný súd Düsseldorf, Nemecko) zo 4. septembra 2024 a doručený Súdnemu dvoru 23. septembra 2024, ktorý súvisí s konaním:
JG
proti
Hauptzollamt Düsseldorf,
SÚDNY DVOR (piata komora),
v zložení: predsedníčka piatej komory M. L. Arastey Sahún, sudcovia J. Passer, E. Regan, D. Gratsias (spravodajca) a B. Smulders,
generálna advokátka: L. Medina,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
JG, v zastúpení: H. Nehm, Rechtsanwalt,
–
nemecká vláda, v zastúpení: J. Möller a P. E. Wagner, splnomocnení zástupcovia,
–
česká vláda, v zastúpení: K. Najmanová, M. Smolek a J. Vláčil, splnomocnení zástupcovia,
–
holandská vláda, v zastúpení: M. K. Bulterman a M. H. S. Gijzen, splnomocné zástupkyne,
–
Európska komisia, v zastúpení: M. Carpus‑Carcea a M. Kellerbauer, splnomocnení zástupcovia,
so zreteľom na rozhodnutie prijaté po vypočutí generálnej advokátky, že vec bude prejednaná bez jej návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu článku 3i ods. 1 nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 2014, s. 1), zmeneného nariadením Rady (EÚ) 2022/576 z 8. apríla 2022 (Ú. v. EÚ L 111, 2022, s. 1), a článku 3i ods. 3ad nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 2014, s. 1), zmeneného nariadením Rady (EÚ) 2023/2878 z 18. decembra 2023 (Ú. v. EÚ L, 2023/2878).
2
Tento návrh bol podaný v rámci sporu medzi JG, ruským štátnym príslušníkom s bydliskom v Düsseldorfe (Nemecko), a Hauptzollamt Düsseldorf (Hlavný colný úrad Düsseldorf) (ďalej len „colný úrad“) vo veci zaistenia ojazdeného motorového vozidla, ktoré JG nadobudol v Rusku a následne doviezol na nemecké územie, týmto úradom.
Právny rámec
Rozhodnutie 2014/512/SZBP
3
Článok 4k rozhodnutia Rady 2014/512/SZBP z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 2014, s. 13), zmeneného rozhodnutím Rady (SZBP) 2022/578 z 8. apríla 2022 (Ú. v. EÚ L 111, 2022, s. 70), v odsekoch 1 a 6 stanovuje:
„1.   Zakazuje sa priamo alebo nepriamo nakupovať, dovážať alebo presúvať do [Európskej ú]nie tovar, ktorý pre Rusko generuje značné príjmy a umožňuje mu tak konanie, ktorým destabilizuje situáciu na Ukrajine, ak tento tovar má pôvod v Rusku alebo sa vyváža z Ruska.
…
6.   Únia prijme potrebné opatrenia na určenie príslušných položiek, na ktoré sa tento článok vzťahuje.“
Rozhodnutie 2022/578
4
V odôvodnení 6 rozhodnutia 2022/578 sa uvádza:
„Vzhľadom na závažnosť situácie a v reakcii na vojenskú agresiu Ruska voči Ukrajine je vhodné zaviesť ďalšie reštriktívne opatrenia. … Takisto je vhodné obmedziť vývoz leteckého paliva a iného tovaru do Ruska, ako aj zaviesť dodatočné dovozné obmedzenia na určitý tovar vyvážaný Ruskom alebo pochádzajúci z Ruska vrátane uhlia a iných tuhých fosílnych palív. …“
Nariadenie č. 833/2014
5
V odôvodnení 2 nariadenia č. 833/2014 sa uvádza:
Rada [Európskej únie] 22. júla 2014 dospela k záveru, že ak Rusko nebude reagovať na požiadavky formulované v záveroch Európskej rady z 27. júna 2014 a v záveroch Rady z 22. júla, bude pripravená bezodkladne zaviesť balík ďalších významných reštriktívnych opatrení. Preto sa považuje za vhodné, aby sa uplatnili dodatočné reštriktívne opatrenia s cieľom zvýšiť Rusku náklady na konanie, ktoré vyvíja v snahe narušiť územnú celistvosť, zvrchovanosť a nezávislosť Ukrajiny a s cieľom podporiť mierové riešenie krízy. Tieto opatrenia budú predmetom skúmania a môžu byť pozastavené alebo vzaté späť, alebo doplnené o ďalšie reštriktívne opatrenia podľa vývoja v oblasti.“
6
Článok 3i, ktorý bol do tohto nariadenia doplnený nariadením 2022/576, stanovuje:
„1.   Zakazuje sa priamo alebo nepriamo nakupovať, dovážať alebo presúvať do Únie tovar uvedený v prílohe XXI, ktorý pre Rusko generuje značné príjmy a umožňuje mu tak konanie, ktorým destabilizuje situáciu na Ukrajine, ak tento tovar má pôvod v Rusku alebo sa vyváža z Ruska.“
7
Odsek 3a, ktorý bol do tohto článku 3i nariadenia č. 833/2014 doplnený nariadením Rady (EÚ) 2022/1904 zo 6. októbra 2022 (Ú. v. EÚ L 259 I, 2022, s. 3), stanovuje:
„Zákaz uvedený v odseku 1 sa nevzťahuje na nákupy v Rusku, ktoré sú potrebné na fungovanie diplomatických a konzulárnych zastúpení Únie a členských štátov vrátane delegácií, veľvyslanectiev a misií alebo na osobnú potrebu štátnych príslušníkov členských štátov a ich najbližších rodinných príslušníkov.“
8
Odseky 3aa až 3ad, ktoré boli do uvedeného článku 3i nariadenia č. 833/2014 doplnené nariadením 2023/2878, stanovujú:
„3aa.   Príslušné orgány členského štátu môžu povoliť dovoz tovaru určeného na výlučne osobné použitie fyzickými osobami cestujúcimi do Únie alebo ich najbližšími rodinnými príslušníkmi, a to len pokiaľ ide o osobné veci, ktoré tieto osoby vlastnia a zjavne nie sú určené na predaj.
3ab.   Príslušné orgány môžu za podmienok, ktoré uznajú za vhodné, povoliť vstup do Únie vozidlu patriacemu pod číselný znak… [kombinovanej nomenklatúry, KN] 8703, ktoré nie je určené na predaj a vlastní ho občan členského štátu alebo najbližší rodinný príslušník s pobytom v Rusku a vozidlo vedie do Únie výlučne na osobné použitie.
3ac.   Zákaz uvedený v odseku 1 sa nevzťahuje na vstup do Únie motorových vozidiel patriacich pod číselný znak KN 8703 za predpokladu, že majú diplomatickú poznávaciu značku a sú potrebné pre chod diplomatických a konzulárnych zastúpení vrátane delegácií, veľvyslanectiev a misií alebo medzinárodných organizácií, ktoré požívajú imunity v súlade s medzinárodným právom, alebo na osobné použitie ich personálom a jeho najbližšími rodinnými príslušníkmi.
3ad.   Zákaz uvedený v odseku 1 nebráni v tom, aby sa vozidlá, ktoré sa ku 19. decembru 2023 nachádzajú na území Únie, zaevidovali v členskom štáte.
…“
9
Príloha XXI k nariadeniu č. 833/2014, zmenenému nariadením 2022/1904, nazvaná „Zoznam tovaru a technológií podľa článku 3i“, obsahovala v časti B pod číselným znakom KN 8703 tento opis:
„Osobné automobily a ostatné motorové vozidlá konštruované hlavne na prepravu menej ako 10 osôb vrátane osobných dodávkových a pretekárskych automobilov (okrem motorových vozidiel položky 8702).“
Nariadenie 2022/576
10
V odôvodnení 2 nariadenia 2022/576 sa uvádza:
„Nariadením (EÚ) č. 833/2014 sa vykonávajú určité opatrenia stanovené v rozhodnutí Rady 2014/512/SZBP.“
Spor vo veci samej a prejudiciálne otázky
11
Dňa 27. januára 2023 žalobca vo veci samej, ruský štátny príslušník s bydliskom v Düsseldorfe (Nemecko), nadobudol v Rusku ojazdené motorové vozidlo, ktoré zaevidoval na svoje meno v Rusku a s ktorým 11. mája 2023 odcestoval do Poľska. Z územia tohto členského štátu bolo toto vozidlo bez evidenčného čísla prepravené na prípojnom vozidle do Düsseldorfu.
12
Dňa 28. augusta 2023 žalobca vo veci samej deklaroval predmetné vozidlo na colnom úrade s colnou hodnotou 50390,71 eura s cieľom prepustiť ho do voľného obehu. Rozhodnutím z toho istého dňa colný úrad zaistil predmetné vozidlo a vyhlásil colné vyhlásenie za neplatné z dôvodu, že jeho dovoz je zakázaný podľa článku 3i ods. 1 nariadenia č. 833/2014, zmeneného nariadením 2022/576.
13
Keďže colný úrad zamietol sťažnosť podanú žalobcom vo veci samej z rovnakého dôvodu, ako je dôvod uvedený v predchádzajúcom bode, žalobca podal žalobu proti rozhodnutiu o zaistení predmetného vozidla na Finanzgericht Düsseldorf (Finančný súd Düsseldorf, Nemecko), vnútroštátny súd, ktorý podal návrh na začatie prejudiciálneho konania. Na podporu tejto žaloby žalobca vo veci samej tvrdí, že predmetné vozidlo sa 19. decembra 2023 nachádzalo na území Únie, takže mohlo byť zaevidované v členskom štáte podľa článku 3i ods. 3ad nariadenia č. 833/2014, zmeneného nariadením 2023/2878. Podľa neho sa toto ustanovenie netýka výlučne vozidiel, ktoré spĺňajú podmienky článku 3i ods. 3ab a 3ac nariadenia č. 833/2014, zmeneného nariadením 2023/2878. V každom prípade žalobca vo veci samej zastáva názor, že dovoz predmetného vozidla negeneruje pre Ruskú federáciu značné príjmy, takže článok 3i ods. 1 nariadenia č. 833/2014, zmeneného nariadením 2022/576, nebráni tomuto dovozu.
14
Podľa vnútroštátneho súdu rozhodnutie vo veci samej závisí v prvom rade od otázky, či sa má článok 3i ods. 1 nariadenia č. 833/2014, zmeneného nariadením 2022/576, vykladať v tom zmysle, že zákaz nákupu, dovozu alebo presunu v Únii tovaru uvedeného v prílohe XXI k tomuto nariadeniu, zmenenému nariadením 2022/1904, sa uplatňuje len vtedy, ak možno konštatovať, že predmetný tovar pre Ruskú federáciu generuje značné príjmy a umožňuje jej tak konanie, ktorým destabilizuje situáciu na Ukrajine.
15
V prípade zápornej odpovede na túto prvú otázku treba podľa vnútroštátneho súdu v druhom rade preskúmať, či sa má článok 3i ods. 3ad nariadenia č. 833/2014, zmeneného nariadením 2023/2878, vykladať v tom zmysle, že možnosť zaevidovať vozidlo, ktoré sa nachádza na území Únie k 19. decembru 2023, existuje aj pre vozidlo, na ktoré sa nevzťahuje článok 3i ods. 3ab alebo 3ac tohto nariadenia a ktorého dovoz alebo presun do Únie je zakázaný podľa článku 3i ods. 1 uvedeného nariadenia, zmeneného nariadením 2022/576, takže príslušný colný orgán by mal zrušiť zaistenie, ktorého predmetom je predmetné vozidlo.
16
Za týchto okolností Finanzgericht Düsseldorf (Finančný súd Düsseldorf) rozhodol prerušiť konanie a položiť Súdnemu dvoru tieto prejudiciálne otázky:
„1.
Má sa článok 3i ods. 1 nariadenia [č. 833/2014], zmeneného [nariadením 2022/576], vykladať v tom zmysle, že zákaz dovozu alebo presunu tovaru uvedeného v prílohe XXI [k nariadeniu č. 833/2014] sa uplatňuje len vtedy, ak možno konštatovať, že dotknutý tovar pre Rusk[ú federáciu] generuje značné príjmy a umožňuje jej tak konanie, ktorým destabilizuje situáciu na Ukrajine?
2.
V prípade zápornej odpovede na prvú otázku: Má sa článok 3i ods. 3ad nariadenia [č. 833/2014], zmeneného nariadením [2023/2878], vykladať v tom zmysle, že týmto ustanovením povolené zaevidovanie vozidla, ktoré sa 19. decembra 2023 nachádzalo na území Únie, sa vzťahuje aj na motorové vozidlo, na ktoré sa nevzťahuje článok 3i ods. 3ab alebo 3ac nariadenia č. 833/2014 a ktorého dovoz alebo presun do Únie je zakázaný podľa článku 3i ods. 1 tohto nariadenia, a príslušný colný úrad musí napriek tomuto zákazu zrušiť zaistenie predmetného vozidla?“
O prejudiciálnych otázkach
O prvej otázke
17
Svojou prvou otázkou sa vnútroštátny súd v podstate pýta, či sa má článok 3i ods. 1 nariadenia č. 833/2014, zmeneného nariadením 2022/576, vykladať v tom zmysle, že zákaz nákupu, dovozu alebo presunu v Únii, ktorý toto ustanovenie stanovuje, sa vzťahuje na akýkoľvek tovar patriaci pod číselné znaky KN uvedené v prílohe XXI k tomuto nariadeniu, zmenenému nariadením 2022/1904, bez toho, aby bolo potrebné pre každú jednotlivú transakciu overovať, či dotknutý nákup, dovoz alebo presun generuje pre Ruskú federáciu značné príjmy.
18
Pokiaľ ide o pôsobnosť článku 3i ods. 1 nariadenia č. 833/2014, zmeneného nariadením 2022/576, treba pripomenúť, že podľa ustálenej judikatúry je na účely výkladu ustanovenia práva Únie potrebné zohľadniť nielen jeho znenie, ale aj jeho kontext a ciele sledované právnou úpravou, ktorej je súčasťou (rozsudky zo 17. novembra 1983, Merck, 292/82, EU:C:1983:335, bod 12, a z 13. marca 2025, PKK/Rada, C‑72/23 P, EU:C:2025:182, bod 51, ako aj citovaná judikatúra).
19
Pokiaľ ide o znenie tohto ustanovenia, stanovuje sa v ňom, že sa zakazuje priamo alebo nepriamo nakupovať, dovážať alebo presúvať do Únie tovar uvedený v prílohe XXI k nariadeniu č. 833/2014, zmenenému nariadením 2022/1904, ktorý pre Ruskú federáciu generuje značné príjmy a umožňuje jej tak konanie, ktorým destabilizuje situáciu na Ukrajine, ak tento tovar má pôvod v Rusku alebo sa vyváža z Ruska.
20
Vnútroštátny súd pritom vo svojom návrhu na začatie prejudiciálneho konania uvádza rozdiely medzi rôznymi jazykovými verziami tohto ustanovenia.
21
Konkrétne, ako uvádza tento súd, nemeckú a holandskú jazykovú verziu uvedeného ustanovenia možno chápať v tom zmysle, že na to, aby sa na transakciu týkajúcu sa tovaru uvedeného v prílohe I k nariadeniu č. 833/2014, zmenenému nariadením 2022/1904, vzťahoval zákaz stanovený v tom istom ustanovení, musí navyše konkrétne generovať príjmy pre Ruskú federáciu. Naopak iné jazykové verzie, ako napríklad španielska, anglická a francúzska jazyková verzia, nemôžu byť predmetom takéhoto výkladu.
22
V tejto súvislosti treba pripomenúť, že podľa ustálenej judikatúry sa nemôže formulácia použitá v jednej z jazykových verzií ustanovenia práva Únie chápať ako jediný základ na výklad tohto ustanovenia, ani jej nemôže byť daná prednosť pred ostatnými jazykovými verziami. Ustanovenia práva Únie sa totiž majú vykladať a uplatňovať jednotným spôsobom pri zohľadnení existujúcich verzií vo všetkých jazykoch Únie. V prípade rozporu medzi rôznymi jazykovými verziami textu práva Únie sa tak má predmetné ustanovenie vykladať so zreteľom na všeobecnú systematiku a účel právneho predpisu, ktorého je súčasťou (rozsudky z 27. októbra 1977, Bouchereau, 30/77, EU:C:1977:172, bod 14, ako aj z 27. novembra 2025, Svema Trade, C‑567/24, EU:C:2025:920, bod 23).
23
Pokiaľ teda ide o kontext, do ktorého patrí článok 3i ods. 1 nariadenia č. 833/2014, zmeneného nariadením 2022/576, Súdny dvor už mal príležitosť pripomenúť, že cieľom nariadenia č. 833/2014 je v súlade s článkom 215 ZFEÚ prijatie opatrení potrebných na vykonanie rozhodnutia 2014/512 (rozsudok z 28. marca 2017, Rosneft, C‑72/15, EU:C:2017:236, bod 141), ako tiež vyplýva z odôvodnenia 2 nariadenia 2022/576. V tejto súvislosti článok 4k ods. 1 rozhodnutia 2014/512, zmeneného rozhodnutím 2022/578, stanovuje, že sa zakazuje priamo alebo nepriamo nakupovať, dovážať alebo presúvať do Únie tovar, ktorý pre Ruskú federáciu generuje značné príjmy a umožňuje jej tak konanie, ktorým destabilizuje situáciu na Ukrajine, ak tento tovar má pôvod v Rusku alebo sa vyváža z Ruska. Okrem toho odsek 6 tohto článku 4k stanovuje, že „Únia prijme potrebné opatrenia na určenie príslušných položiek, na ktoré sa tento článok vzťahuje“.
24
Z ustanovení uvedeného článku 4k vyplýva, že v rámci režimu zavedeného týmto článkom je Únia oprávnená určiť výrobky, ktorých nákup, dovoz alebo presun sa musí považovať za generujúci značné príjmy pre Ruskú federáciu, a preto sa na ne vzťahuje zákaz uvedený v článku 4k ods. 1 rozhodnutia 2014/512, zmeneného rozhodnutím 2022/578, ako aj v článku 3i ods. 1 nariadenia č. 833/2014, zmeneného nariadením 2022/576.
25
V dôsledku toho článok 3i ods. 1 nariadenia č. 833/2014, zmeneného nariadením 2022/576, nezakazuje nákup, dovoz alebo presun tovaru do Únie len vtedy, ak pri individuálnom posúdení takáto transakcia vytvára pre Ruskú federáciu značné príjmy. Toto ustanovenie zakazuje všetky transakcie týkajúce sa tovaru uvedeného v prílohe XXI k nariadeniu č. 833/2014, zmenenému nariadením 2022/1904.
26
Tento výklad potvrdzujú výnimky zo zákazu stanoveného v článku 3i ods. 1 nariadenia č. 833/2014, zmeneného nariadením 2022/576, ktoré vyplývajú z doplnenia odseku 3a do tohto článku 3i nariadením 2022/1904 a odsekov 3aa a 3ab nariadením 2023/2878. Podľa prvej z týchto výnimiek sa totiž zákaz stanovený v článku 3i ods. 1 nariadenia č. 833/2014, zmeneného nariadením 2022/576, nevzťahuje najmä na nákupy v Rusku, ktoré sú potrebné na osobnú potrebu štátnych príslušníkov členských štátov a ich najbližších rodinných príslušníkov. Podobne ostatné výnimky umožňujú príslušným orgánom členských štátov povoliť na jednej strane dovoz tovaru určeného na výlučne osobné použitie fyzickými osobami cestujúcimi do Únie alebo ich najbližšími rodinnými príslušníkmi, a to len pokiaľ ide o osobné veci, ktoré tieto osoby vlastnia a zjavne nie sú určené na predaj, ako aj na druhej strane vstup do Únie vozidla, ktoré nie je určené na predaj a vlastní ho občan členského štátu alebo najbližší rodinný príslušník s pobytom v Rusku a vozidlo vedie do Únie výlučne na osobné použitie.
27
Ak by sa pritom zákaz stanovený v článku 3i ods. 1 tohto nariadenia, zmeneného nariadením 2022/576, uplatňoval len vtedy, keď by jednotlivý dotknutý nákup, dovoz alebo presun vzhľadom na svoje osobitné vlastnosti mohol generovať pre Ruskú federáciu značné príjmy, nebolo by potrebné stanoviť tieto výnimky. Na jednej strane sa totiž týkajú tovaru zakúpeného v Rusku, ktorý je potrebný na osobné použitie dotknutých fyzických osôb. Táto požiadavka zdôrazňuje, že ide o tovar, ktorý sa v tejto súvislosti považuje za nevyhnutný, pričom vylučuje akýkoľvek luxusný majetok alebo vyššiu hodnotu, ako je priemer, ktorý môže z tohto dôvodu generovať takéto príjmy. Na druhej strane tovar, na ktorý sa vzťahujú uvedené výnimky, musí patriť dotknutým fyzickým osobám a jeho dovoz sa obmedzuje na ich osobné veci a na tovar, ktorý zjavne nie je určený na predaj. Z toho vyplýva, že tieto výnimky sa týkajú transakcií, ktoré svojou povahou nemôžu generovať takéto príjmy.
28
Výklad, podľa ktorého sa zákaz stanovený v článku 3i ods. 1 nariadenia č. 833/2014, zmeneného nariadením 2022/576, vzťahuje na všetok tovar uvedený v prílohe XXI k tomuto nariadeniu, zmenenému nariadením 2022/1904, bez toho, aby bolo potrebné pre každú jednotlivú transakciu overovať, či dotknutý nákup, dovoz alebo presun generuje pre Ruskú federáciu značné príjmy, potvrdzuje aj účel, ktorý sleduje právny predpis, v ktorom je toto ustanovenie obsiahnuté.
29
Z odôvodnenia 2 nariadenia č. 833/2014 totiž vyplýva, že účelom tohto nariadenia je uplatňovať dodatočné reštriktívne opatrenia „s cieľom zvýšiť Rusku náklady na konanie, ktoré vyvíja v snahe narušiť územnú celistvosť, zvrchovanosť a nezávislosť Ukrajiny a s cieľom podporiť mierové riešenie krízy“.
30
Okrem toho, ako bolo pripomenuté v bode 23 tohto rozsudku, cieľom nariadenia č. 833/2014, zmeneného nariadením 2022/576, je prijať opatrenia potrebné na vykonanie rozhodnutia 2014/512. V tejto súvislosti treba poznamenať, že podľa odôvodnenia 6 rozhodnutia 2022/578, ktorým bolo zmenené toto rozhodnutie 2014/512, bolo vzhľadom na vážnosť situácie a v reakcii na vojenskú agresiu Ruskej federácie voči Ukrajine vhodné zaviesť ďalšie reštriktívne opatrenia spočívajúce najmä v zavedení „dodatočn[ých dovozných obmedzení] na určitý tovar vyvážaný z Ruska alebo pochádzajúci z Ruska“.
31
Uplatnenie zákazu stanoveného v článku 3i ods. 1 tohto nariadenia, zmeneného nariadením 2022/576, na akýkoľvek tovar patriaci pod číselné znaky KN uvedené v prílohe XXI k tomuto nariadeniu, zmenenému nariadením 2022/1904, je pritom spôsobilé účinne sledovať takéto ciele, zatiaľ čo dosiahnutie týchto cieľov by naopak bolo ohrozené, ak by toto uplatňovanie bolo podmienené zistením, že dotknutý výrobok, posudzovaný jednotlivo, generuje pre Ruskú federáciu značné príjmy.
32
Vzhľadom na predchádzajúce úvahy treba na prvú otázku odpovedať tak, že článok 3i ods. 1 nariadenia č. 833/2014, zmeneného nariadením 2022/576, sa má vykladať v tom zmysle, že zákaz nákupu, dovozu alebo presunu v Únii, ktorý toto ustanovenie stanovuje, sa vzťahuje na akýkoľvek tovar patriaci pod číselné znaky KN uvedené v prílohe XXI k tomuto nariadeniu, zmenenému nariadením 2022/1904, bez toho, aby bolo potrebné pre každú jednotlivú transakciu overovať, či dotknutý nákup, dovoz alebo presun generuje pre Ruskú federáciu značné príjmy.
O druhej otázke
33
Svojou druhou otázkou sa vnútroštátny súd v podstate pýta, či sa má článok 3i ods. 3ad nariadenia č. 833/2014, zmeneného nariadením 2023/2878, vykladať v tom zmysle, že možnosť zaevidovať v členskom štáte vozidlo, ktoré sa k 19. decembru 2023 už nachádza na území Únie, stanovená v tomto ustanovení, sa vzťahuje aj na vozidlá, ktoré sa k tomu istému dátumu nachádzali na tomto území v rozpore so zákazom uvedeným v článku 3i ods. 1 nariadenia č. 833/2014, zmeneného nariadením 2022/576.
34
V tejto súvislosti treba uviesť, že cieľom článku 3i ods. 3ad nariadenia č. 833/2014, zmeneného nariadením 2023/2878, nie je zaviesť výnimku zo zákazu stanoveného v tomto článku 3i ods. 1. Zo samotného znenia tohto odseku 3ad totiž vyplýva, že sa týka len evidencie vozidla, a nie jeho kúpy, dovozu alebo presunu do Únie.
35
Z toho vyplýva, že možnosť upravená v článku 3i ods. 3ad, pokiaľ ide o zaevidovanie vozidiel, ktoré sa už nachádzajú na území Únie k 19. decembru 2023, sa v každom prípade môže vzťahovať len na vozidlá, ktorých prítomnosť na tomto území nie je výsledkom porušenia zákazu uvedeného v článku 3i ods. 1 nariadenia č. 833/2014, zmeneného nariadením 2022/576.
36
Vzhľadom na vyššie uvedené treba na druhú otázku odpovedať tak, že článok 3i ods. 3ad nariadenia č. 833/2014, zmeneného nariadením 2023/2878, sa má vykladať v tom zmysle, že možnosť zaevidovať v členskom štáte vozidlo, ktoré sa k 19. decembru 2023 už nachádza na území Únie, stanovená v tomto ustanovení, sa nevzťahuje na vozidlá, ktoré sa k tomu istému dátumu nachádzali na tomto území v rozpore so zákazom uvedeným v článku 3i ods. 1 nariadenia č. 833/2014, zmeneného nariadením 2022/576.
O trovách
37
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (piata komora) rozhodol takto:
1.
Článok 3i ods. 1 nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine, zmeneného nariadením Rady (EÚ) 2022/576 z 8. apríla 2022,
sa má vykladať v tom zmysle, že:
zákaz nákupu, dovozu alebo presunu v Európskej únii, ktorý toto ustanovenie stanovuje, sa vzťahuje na akýkoľvek tovar patriaci pod číselné znaky kombinovanej nomenklatúry uvedené v prílohe XXI k tomuto nariadeniu, zmenenému nariadením Rady (EÚ) 2022/1904 zo 6. októbra 2022, bez toho, aby bolo potrebné pre každú jednotlivú transakciu overovať, či dotknutý nákup, dovoz alebo presun generuje pre Ruskú federáciu značné príjmy.
2.
Článok 3i ods. 3ad nariadenia č. 833/2014, zmeneného nariadením Rady (EÚ) 2023/2878 z 18. decembra 2023,
sa má vykladať v tom zmysle, že:
možnosť zaevidovať v členskom štáte vozidlo, ktoré sa k 19. decembru 2023 už nachádza na území Únie, stanovená v tomto ustanovení, sa nevzťahuje na vozidlá, ktoré sa k tomu istému dátumu nachádzali na tomto území v rozpore so zákazom uvedeným v článku 3i ods. 1 nariadenia č. 833/2014, zmeneného nariadením 2022/576.
Podpisy
(
*1
)	Jazyk konania: nemčina.